Рецензия

от проф. д-р Амелия Личева, член на научно жури

в конкурс за заемане на академичната длъжност „професор“ в Софийския университет

На обявения конкурс за професор по испанска литература има един кандидат – доцент д-р Петър Иванов Моллов от катедра „Испанистика и португалистика“ в Софийския университет. За конкурса той е предложил хабилитационен труд със заглавие „Образът на Сид в испанската литература“, както и множество статии, публикувани в български и чуждестранни издания.

Преди да се концентрираме върху хабилитационния труд, който е основен за процедурата, няколко думи за кандидата, неговите занимания и статиите, които предлага.

Петър Моллов е възпитаник на Катедрата по испанистика и португалистика. Завършил е испанска филология, с втора специалност португалистика, бил е докторант към катедрата, хоноруван асистент, а от 2004 г. е щатен преподавател в нея, като е извървял целия път на академичното израстване. Интересите и специализациите му са трайно в областта на испанската литература, макар че е водил часове и по специализиран превод. Доц. Моллов е сред уважаваните и харесвани преподаватели във ФКНФ, много активно участва в живота на факултета, организирал е множество конференции и симпозиуми. Участвал е в редица проекти. Освен в Софийския, той чете лекции и в Пловдивския университет, водил е курсове и в Скопския университет. Под негово ръководство са били защитени множество магистърски тези, както и е водил двама докторанти, едната от които вече е защитила.

Статиите, с които доц. Моллов участва в конкурса, са публикувани в реномирани български и чужди издания, като част от тях разширяват наблюденията му върху средновековната литература, други вкарват важни паралели и показват способността му за интертекстуални прочити. Трети засягат съвсем различни автори и проблеми, демонстрирайки широката ерудиция на автора.

Цитатите на текстове от кандидата са достатъчен брой, при това дело предимно на испаноезични изследователи, което говори за авторитет на публикациите на Петър Моллов.

Но както стана дума, най-същественото, с което доцент Моллов се явява на този конкурс, е хабилитационният му труд, публикуван като книга през настоящата година в Университетско издателство. Затова и оттук-нататък ще се съсредоточим върху него.

„Образът на Сид в испанската литература“ е пример за научна добросъвестност, максимална коректност към анализираните текстове и източниците, като в същото време има запазен периметър на ясно прокарани собствени тези и наблюдения. Затова и спокойно може да се каже, че трудът умело се вписва в традицията на изследванията върху литературния мит за Сид, но и намира своята ниша и успява да си извоюва територия, която не е изследвана. А вече погледнато откъм български контекст, няма как да не го видим и като по-мащабен като замисъл, защото отвъд сюжетите за Сид, които той следи, имплицитно представлява и една сбита история на испаноезичната литература, видяна в периоди и направления. Последното прави монографията особено ценна за българската публика, която има възможност да чете на български много малко подобни изследвания за чуждите литератури.

Какво още може да се каже за труда като цяло? Без да натрапва теория, тъй като целта му е литературно-историческа, той все пак стъпва върху нея и там, където му е нужно, мотивира изборите си. Специално ще подчертая изключително доброто представяне на това как ще се разбира литературният мит. Отвъд това теорията присъства и на ниво интертекстуални обосновки, както и на нивото на отличното познаване на периодите, което дава възможност на работата да постигне една от съществените си цели – да покаже как контекстът до голяма степен форматира не просто прочита на литературния мит в съответния период, но и значенията, които се извличат.

Друг важен теоретичен акцент, който също е прокаран много фино, е проследяването на това как различните жанрове моделират смисъла и по какъв начин предпоставят интерпретациите на литературния мит. В този смисъл е похвално, че работата не бяга от това да види мита за Сид не просто в нарацията, което безспорно е акцент, но и в драмата и в поезията. Всичко това неизбежно ни води и до друго достойнство на изследването – неговата мащабност както по отношение на текстовия корпус, така и по отношение на времевия обхват, като е запазен един отличен баланс в името на епохите и авторите, при които интерпретациите на мита са от ключово значение.

В духа на съвременното писане, работата е компаративистична, а по отношение на конкретните анализи умело прилага методите на близкото четене, съчетани с отворени подходи към текста. Така и тук се постига важен баланс между коректност към текста и възможност за обрамчване със смисли, идващи по линия на контекстуалността и интертекстуалността. Особено ценно ми се вижда прокараното и на ниво теория, и на ниво практика разграничаване и сближаване между историята и литературата. Работата си е поставила за цел да види историческия прототип, да отчете фактологията и да проследи как литературата фикционализира историческото. Както добре знаем, връзката история -литература е важна в литературознанието още от Аристотел насам. И работата има този уклон да каже в кое произведение и къде надделява историчното, а къде – фикционалното. Но тя прави и нещо много по-съществено, което отново е в унисон с най-новите литературоведски изследвания, които се занимават с връзката литература-история не в плана на достоверността, макар че и това го има в работата. Тя залага на пресечната им точка, която е в езика, в интерпретацията, което прави сравненията и анализите далеч по-многозначни и интересни, а литературния мит за Сид, плод на сложната симбиоза между история и художествени прочити.

Обобщено може да се каже, че проблематиката, която Петър Моллов си е избрал, е интересно разработена и посвещаването на цял труд върху нея е сериозен опит за добавяне на ракурси в четенето и интерпретирането на образа на Сид. Намерените важни ключове за тълкуване на отделните произведения се оказват проясняващи и дават основания за множество паралели и оразличавания, за исторически и съвременни прочити.

Като имам предвид изтъкнатите качества на монографията, сериозния начин, по който авторът мотивира и отстоява идеите и интерпретациите си, както и цялостната му дейност като автор и университетски преподавател, наред с демонстрираните отлична подготвеност и аналитични умения, смятам, че на доц. д-р Петър Моллов може да бъде присъдено научното звание „професор“ на Софийския университет.

Проф. д-р Амелия Личева